Erbgħin klijent tal-kumpanija finanzjarja, Maltese Cross Financial Services ressqu protest ġudizzjarju kontra l-Awtorità għas-Servizzi Finanzjarji, l-MFSA u qed iżommuha responsabbli għat-telf ta’ aktar minn €6 miljun. Fil-protest, l-investituri qed isostnu li l-Awtorità fost oħrajn naqqset milli tagħmel spezzjonijiet regolari fil-kumpanija finanzjarja fejn investew flushom. Fil-protest ġudizzjarju, 40 minn madwar 65 investitur li fis-sajf li għadda ġew mgħarrfa li l-kumpanija Maltese Cross Financial Services ma tistax tonora l-obbligi finanzjarji tagħha magħhom, qed jinsistu li bejn l-2008 u l-2014, l-Awtorità għas-Servizzi Finanzjarji naqset milli tagħmel superviżjoni u moniteraġġ diliġenti tal-kumpanija li magħha kienu investew aktar minn €6 miljun. Il-klijenti qed iwissu lill-awtorità regolatorja b’azzjoni legali u jżommuha responsabbli għall-flus li tilfu. Qed jargumentaw li fil-każ tal-Maltese Cross, l-MFSA kellha bosta nuqqasijiet fosthom li awtorizzat lil Jean Claude Bugeja biex jaqdi erba’ funzjonijiet kunflinġenti; Direttur, Compliance Officer, Money Laundering Reporting Officer u biex jipprovdi servizzi ta’ pariri ta’ investiment. Qalu li ma jistgħux jifhmu kif l-awdituri li ta’ kull sena ċċertifikaw il-kontijiet tal-kumpanija, qatt ma nnuttaw xejn irregolari. Fil-protest, l-40 investitur fosthom ħafna koppji u anzjani, ikkritikaw ukoll l-iskema ta’ kumpens li ħarġet l-MFSA. B’din l-iskema, l-Awtorità mhux se trodd il-flus kollha li investew iżda sa massimu ta’ €20,000. Huma talbu lill-Awtorità tirrinunzja l-immunità li tgawdi biex tiddefendi l-akkużi li qed jagħmlu fil-konfront tagħha. Il-każ tal-Maltese Cross mhux ġdid għall-Qorti, minħabba li d-direttur taghha Jean Claude Bugeja għaddej bi proċeduri mixli b’miżappropazzjoni ta’ €4 miljun.